התקדמות נוספת לחזון של שי אגסי: החברה לישראל שבשליטת משפחת עופר תשקיע עד כ-6 מיליון דולר במיזם להפעלת כלי רכב חשמליים של אגסי. מדובר בהשקעה ראשונית של חברת האחזקות במיזם, הצפויה להסתכם בכ-100 מיליון דולר תמורת 33% במיזם.
המיזם המשותף נועד לעסוק בייצור כלי רכב תוך שימוש בטכנולוגיה מתקדמת, ושיווק כלי הרכב והפצתם ברחבי העולם תחת מותג איכותי. המיזם צפוי לגייס כ-200 מיליוני דולר, שיושקעו בשלב הראשוני על ידי החברה לישראל ומשקיעים שונים.
יתרת ההשקעה של החברה לישראל שתסתכם ב-100 מיליון דולר, תובא לאישור סופי של דירקטוריון החברה לאחר השלמת תוכנית עסקית מפורטת של מיזם הרכב ופרטים נוספים בדבר אופן מימון מיזם הרכב.
מדובר בתחום חדש לחברה לישראל, באמצעותו מקווים בחברה לפרוץ לשווקים עולמיים מתפתחים. עם זאת, הגורמים המעורבים במיזם נמנעים לחשוף היכן ישווקו את כלי הרכב והאם ישנה כוונה לייבא לישראל כלי רכב המיוצרים בסין.
החברה לישראל נסחרת בבורסה בת"א לפי שווי של 28 מיליארד שקל, לאחר שזינקה מתחילת השנה ב-77%.